Σημαντική ανακοίνωση νομικού περιεχομένου

|

52009PC0480

Πρόταση Αποφασης του Συμβουλίου για τη σύναψη, από την Επιτροπή, της συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξης  /* COM/2009/0480 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 16.9.2009COM(2009) 480 τελικόΠρότασηΑΠΟΦΑΣΗΣ ΤΟΥ ΣΥΜΒΟΥΛΙΟΥγια τη σύναψη, από την Επιτροπή, της συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξηςΑΙΤΙΟΛΟΓΙΚΗ ΕΚΘΕΣΗΘέμα: Σύναψη, από την Επιτροπή δυνάμει του άρθρου 101 δεύτερο εδάφιο της συνθήκης για την ίδρυση της ΕΚΑΕ, της συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας, εκπροσωπούμενης από την Επιτροπή των Ευρωπαϊκών Κοινοτήτων, και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξηςΣτις 22 Ιουλίου 2008, το Συμβούλιο ενέκρινε οδηγίες προς την Επιτροπή για τη διεξαγωγή διαπραγματεύσεων με σκοπό τη σύναψη συμφωνίας συνεργασίας (η «συμφωνία») μεταξύ της Ευρωπαϊκής Κοινότητας Ατομικής Ενέργειας (ΕΥΡΑΤΟΜ) και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξης.Οι οδηγίες βασίστηκαν σε σχέδιο συμφωνίας το οποίο είχε συζητηθεί σε επίπεδο μικτής ομάδας εργασίας για την έρευνα και τα θέματα ατομικής ενέργειας, πριν εγκριθούν από το Συμβούλιο ως απόφαση του σημείου Α. Στη διάρκεια των διαπραγματεύσεων δεν επήλθαν ουσιώδεις μεταβολές στο εν λόγω σχέδιο συμφωνίας.Η συμβουλευτική επιτροπή για το ειδικό πρόγραμμα της ΕΥΡΑΤΟΜ με αντικείμενο την έρευνα στον τομέα της πυρηνικής ενέργειας (σύντηξη) (CCE-FU) υποστήριξε την πρόθεση να συναφθεί η συμφωνία αυτή.Όσον αφορά την ΕΥΡΑΤΟΜ, οι μορφές συνεργασίας τις οποίες επιτρέπει η νέα συμφωνία είναι:τεχνικά συμβατές με τους επιστημονικούς και τεχνολογικούς στόχους της έρευνας στον τομέα της πυρηνικής σύντηξης, όπως αυτοί ορίζονται στην απόφαση του Συμβουλίου, της 18ης Δεκεμβρίου 2006, για το έβδομο πρόγραμμα-πλαίσιο δραστηριοτήτων πυρηνικής έρευνας και κατάρτισης (2007 έως 2011) της Ευρωπαϊκής Κοινότητας Ατομικής Ενέργειας (Ευρατόμ)[1],δημοσιονομικά συμβατές με το ποσό δημοσιονομικής αναφοράς που προβλέπεται για τη σύντηξη στην ίδια απόφαση της 18ης Δεκεμβρίου 2006,σύμφωνες προς τους επιστημονικούς και τεχνολογικούς στόχους του θεματικού πεδίου προτεραιότητας «Έρευνα στο πεδίο της ενέργειας σύντηξης», όπως αυτοί ορίζονται στην απόφαση του Συμβουλίου, της 19ης Δεκεμβρίου 2006, σχετικά με το ειδικό πρόγραμμα με το οποίο τίθεται σε εφαρμογή το έβδομο πρόγραμμα-πλαίσιο δραστηριοτήτων πυρηνικής έρευνας και εκπαίδευσης (2007-2011) της Ευρωπαϊκής Κοινότητας Ατομικής Ενέργειας (Ευρατόμ)[2].Η προτεινόμενη συμφωνία δεν θα έχει δημοσιονομικές συνέπειες για τον κοινοτικό προϋπολογισμό, δεδομένου ότι όλες οι συνεργατικές δραστηριότητες στο πλαίσιο της συμφωνίας αυτής θα αναπτυχθούν σε πεδία που καλύπτονται από τα προγράμματα της ΕΕ και, ως εκ τούτου, θα χρηματοδοτούνται μέσω των αντίστοιχων μηχανισμών χρηματοδότησης (όπως είναι οι συμβάσεις σύμπραξης μεταξύ της Επιτροπής και των κρατών μελών, η συμφωνία για την κινητικότητα του προσωπικού και άλλοι μηχανισμοί χρηματοδότησης που προβλέπονται για τη διεξαγωγή της έρευνας στο πεδίο της ενέργειας σύντηξης στην ΕΕ).Η συμφωνία πρέπει να συναφθεί από την Επιτροπή σύμφωνα με το άρθρο 101 δεύτερο εδάφιο της συνθήκης για την ίδρυση της ΕΚΑΕ.Κατόπιν των ανωτέρω, η Επιτροπή προτείνει να εγκρίνει το Συμβούλιο, κατ’ εφαρμογή του άρθρου 101 δεύτερο εδάφιο της συνθήκης για την ίδρυση της ΕΚΑΕ, το συνημμένο σχέδιο πρότασης για απόφαση του Συμβουλίου για τη σύναψη, από την Επιτροπή, συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξης.ΠρότασηΑΠΟΦΑΣΗΣ ΤΟΥ ΣΥΜΒΟΥΛΙΟΥγια τη σύναψη, από την Επιτροπή, της συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξηςΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 δεύτερο εδάφιο,την πρόταση της Επιτρoπής,Εκτιμώντας τα ακόλουθα:(1) Η Επιτροπή διεξήγαγε διαπραγματεύσεις, σύμφωνα με τις οδηγίες του Συμβουλίου της 22ας Ιουλίου 2008, για τη σύναψη συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξης.(2) Πρέπει να εγκριθεί η σύναψη της συμφωνίας από την Επιτροπή,ΑΠΟΦΑΣΙΖΕΙ:Άρθρο μόνοΕγκρίνεται η σύναψη, από την Επιτροπή, για την Ευρωπαϊκή Κοινότητα Ατομικής Ενέργειας και εξ ονόματος αυτής, της συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της Κυβέρνησης της Ομοσπονδιακής Δημοκρατίας της Βραζιλίας σε θέματα έρευνας στον τομέα της ενέργειας σύντηξης.Το κείμενο της συμφωνίας επισυνάπτεται στην παρούσα απόφαση.Βρυξέλλες, […..2009]Για το ΣυμβούλιοΟ ΠρόεδροςΠΑΡΑΡΤΗΜΑΣΥΜΦΩΝΙΑ ΣΥΝΕΡΓΑΣΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΤΟΜΙΚΗΣ ΕΝΕΡΓΕΙΑΣ ΚΑΙ ΤΗΣ ΚΥΒΕΡΝΗΣΗΣ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΒΡΑΖΙΛΙΑΣ ΣΕ ΘΕΜΑΤΑ ΕΡΕΥΝΑΣ ΣΤΟΝ ΤΟΜΕΑ ΤΗΣ ΕΝΕΡΓΕΙΑΣ ΣΥΝΤΗΞΗΣΗ Κυβέρνηση της Ομοσπονδιακής Δημοκρατίας της Βραζιλίας και η Ευρωπαϊκή Κοινότητα Ατομικής Ενέργειας (ΕΥΡΑΤΟΜ) (εφεξής «τα συμβαλλόμενα μέρη»),Εκτιμώντας ότι, με τη συμφωνία επιστημονικής και τεχνολογικής συνεργασίας μεταξύ της Κυβέρνησης της Ομοσπονδιακής Δημοκρατίας της Βραζιλίας και της Ευρωπαϊκής Κοινότητας, η οποία συνήφθη στις 19 Ιανουαρίου 2004, τα συμβαλλόμενα μέρη ανέλαβαν τη δέσμευση να εντείνουν τη συνεργασία τους στους τομείς της έρευνας και της τεχνολογικής ανάπτυξης,Επιθυμώντας να εξακολουθήσουν να προάγουν την ανάπτυξη της ενέργειας σύντηξης ως δυνάμει περιβαλλοντικά αποδεκτής, οικονομικά ανταγωνιστικής και ουσιαστικά απεριόριστης πηγής ενέργειας,ΣΥΜΦΩΝΗΣΑΝ ΣΤΑ ΕΞΗΣ:Άρθρο IΣτόχοςΣτόχος της παρούσας συμφωνίας είναι η ενίσχυση της συνεργασίας μεταξύ των συμβαλλομένων μερών στα πεδία που καλύπτονται από τα οικεία προγράμματα σύντηξης, με βάση το αμοιβαίο όφελος και τη συνολική αμοιβαιότητα, προκειμένου να αναπτυχθεί η επιστημονική κατανόηση και η τεχνολογική ικανότητα που αποτελούν τη βάση των συστημάτων ενέργειας σύντηξης.Άρθρο IIΠεδία συνεργασίαςΣτα πεδία συνεργασίας που καλύπτει η παρούσα συμφωνία είναι δυνατόν να περιλαμβάνονται:α) οι διατάξεις tokamak, συμπεριλαμβανομένων των έργων μεγάλης κλίμακας της τρέχουσας γενεάς και των δραστηριοτήτων που σχετίζονται με τα έργα της επόμενης γενεάς·β) οι εναλλακτικές λύσεις αντί των tokamak·γ) η τεχνολογία της ενέργειας μαγνητικής σύντηξης·δ) η θεωρία του πλάσματος και η εφαρμοσμένη φυσική πλάσματος·ε) πολιτικές και σχέδια προγραμμάτων καιστ) άλλα πεδία, όπως συμφωνείται εγγράφως από τα συμβαλλόμενα μέρη, εφόσον καλύπτονται από τα αντίστοιχα προγράμματά τους.Άρθρο IIIΜορφές συνεργασίας1. Οι μορφές συνεργασίας βάσει της παρούσας συμφωνίας είναι δυνατόν να περιλαμβάνουν τα ακόλουθα, χωρίς ωστόσο να περιορίζονται σε αυτά:α) ανταλλαγή και παροχή πληροφοριών και δεδομένων για τις επιστημονικές και τεχνολογικές δραστηριότητες, εξελίξεις, πρακτικές και αποτελέσματα, καθώς και για τις πολιτικές και τα σχέδια προγραμμάτων, συμπεριλαμβανομένης της ανταλλαγής εμπιστευτικών πληροφοριών σύμφωνα με τις ρήτρες και τους όρους που προβλέπονται στα άρθρα VI και VII·β) ανταλλαγή επιστημόνων, μηχανικών και άλλων ειδικών για συμφωνηθείσες χρονικές περιόδους, προκειμένου να συμμετέχουν σε πειράματα, αναλύσεις, σχεδιασμό και άλλες δραστηριότητες έρευνας και ανάπτυξης σύμφωνα με το άρθρο VIII·γ) διοργάνωση σεμιναρίων και άλλων συναντήσεων με σκοπό τη συζήτηση και την ανταλλαγή πληροφοριών για συμφωνηθέντα θέματα εντός των πεδίων που απαριθμούνται στο άρθρο ΙΙ, καθώς και για τον προσδιορισμό συνεργατικών δραστηριοτήτων που είναι ενδεχομένως σκόπιμο να αναληφθούν σύμφωνα με το άρθρο V·δ) ανταλλαγή και διάθεση δειγμάτων, υλικών, εξοπλισμού (οργάνων και εξαρτημάτων) για πειράματα, δοκιμές και αξιολόγηση σύμφωνα με τα άρθρα IX και X·ε) εκτέλεση κοινών μελετών, έργων ή πειραμάτων, συμπεριλαμβανομένου του από κοινού σχεδιασμού, κατασκευής και λειτουργίας τους·στ) δημιουργία συνδέσεων δεδομένων, όπως είναι, μεταξύ άλλων, τα εργαλεία ανάλυσης δεδομένων εξ αποστάσεως καιζ) άλλες, ειδικότερες μορφές συνεργασίας που συμφωνούνται αμοιβαίως και εγγράφως από τα συμβαλλόμενα μέρη.2. Τα συμβαλλόμενα μέρη συντονίζουν, όπως κρίνουν σκόπιμο, τις δραστηριότητες που υπάγονται στην παρούσα συμφωνία με άλλες διεθνείς δραστηριότητες έρευνας και ανάπτυξης στον τομέα της ενέργειας σύντηξης, ώστε να ελαχιστοποιείται η αλληλεπικάλυψη των προσπαθειών. Καμία διάταξη της παρούσας συμφωνίας δεν ερμηνεύεται με την έννοια ότι θίγει τις υφιστάμενες ή μελλοντικές ρυθμίσεις της συνεργασίας μεταξύ των συμβαλλομένων μερών.Άρθρο IVΣυντονιστική Επιτροπή και Εκτελεστικοί Γραμματείς1. Τα συμβαλλόμενα μέρη συνιστούν Συντονιστική Επιτροπή, προκειμένου να συντονίζει και να εποπτεύει τις δραστηριότητες που διεξάγονται στο πλαίσιο της παρούσας συμφωνίας. Κάθε μέρος διορίζει ίσο αριθμό μελών στη Συντονιστική Επιτροπή και ορίζει ένα από τα διορισθέντα από το ίδιο μέλη ως επικεφαλής της αντιπροσωπείας του. Η Συντονιστική Επιτροπή συνέρχεται μία φορά ετησίως, εναλλάξ στην Ομοσπονδιακή Δημοκρατία της Βραζιλίας και στην Ευρωπαϊκή Ένωση ή σε άλλο συμφωνούμενο χρόνο και τόπο. Στη συνεδρίαση προεδρεύει ο επικεφαλής της αντιπροσωπείας του συμβαλλόμενου μέρους υποδοχής.2. Η Συντονιστική Επιτροπή εξετάζει την πρόοδο και τα σχέδια δραστηριοτήτων που υπάγονται στην παρούσα συμφωνία και προτείνει, συντονίζει και εγκρίνει τις μελλοντικές συνεργατικές δραστηριότητες εντός του πεδίου εφαρμογής της παρούσας συμφωνίας, συνεκτιμώντας την τεχνική τους αξία και το επίπεδο προσπαθειών που απαιτείται για να προκύψει αμοιβαίο όφελος και να εξασφαλιστεί η συνολική αμοιβαιότητα στο πλαίσιο της παρούσας συμφωνίας.3. Όλες οι αποφάσεις της Συντονιστικής Επιτροπής λαμβάνονται ομόφωνα.4. Κάθε συμβαλλόμενο μέρος διορίζει Εκτελεστικό Γραμματέα, ο οποίος ενεργεί για λογαριασμό του κατά τις χρονικές περιόδους που παρεμβάλλονται μεταξύ των συνεδριάσεων της Συντονιστικής Επιτροπής, για όλα τα ζητήματα που αφορούν τη συνεργασία στο πλαίσιο της παρούσας συμφωνίας. Οι Εκτελεστικοί Γραμματείς φέρουν την ευθύνη για την καθημερινή διαχείριση των θεμάτων συνεργασίας.Άρθρο VΥλοποίηση1. Κάθε συμβαλλόμενο μέρος υποδεικνύει τους κατάλληλους φορείς για την υλοποίηση των δραστηριοτήτων που υπάγονται στην παρούσα συμφωνία.2. Όταν η Συντονιστική Επιτροπή εγκρίνει μια συνεργατική δραστηριότητα, εγκρίνει επίσης, εάν χρειάζεται, σχέδιο έργου με βάση την παρούσα συμφωνία.3. Κάθε σχέδιο έργου περιλαμβάνει κατάλογο των φορέων που έχουν υποδειχθεί για την υλοποίηση του έργου, καθώς και αναλυτικές ρυθμίσεις υλοποίησης της συνεργατικής δραστηριότητας, μεταξύ των οποίων το τεχνικό περιεχόμενο και τα θέματα διαχείρισης, τις ισχύουσες αρμοδιότητες απορρύπανσης, την ανταλλαγή εμπιστευτικών πληροφοριών, την ανταλλαγή εξοπλισμού, την αντιμετώπιση των θεμάτων διανοητικής ιδιοκτησίας, τις συνολικές δαπάνες, τον επιμερισμό του κόστους και το χρονοδιάγραμμα, όπως κρίνεται σκόπιμο.Άρθρο VIΔιάθεση και διάδοση των πληροφοριών1. Με την επιφύλαξη των ισχυουσών νομοθετικών και κανονιστικών διατάξεων, καθώς και των διατάξεων της παρούσας συμφωνίας, κάθε συμβαλλόμενο μέρος και τα οριζόμενα από αυτό πρόσωπα αναλαμβάνουν τη δέσμευση να θέτουν χωρίς κανένα περιορισμό στη διάθεση του άλλου συμβαλλόμενου μέρους και των προσώπων που ορίζονται από αυτό κάθε πληροφορία που έχουν στη διάθεσή τους και η οποία απαιτείται για την εκτέλεση των συνεργατικών δραστηριοτήτων στο πλαίσιο της παρούσας συμφωνίας.2. Τα συμβαλλόμενα μέρη και τα οριζόμενα από αυτά πρόσωπα υποστηρίζουν την ευρύτερη δυνατή διάδοση των πληροφοριών που έχουν δικαίωμα να κοινολογήσουν, ανεξαρτήτως του αν αυτές έχουν προκύψει από κοινές δραστηριότητες ή έχουν παρασχεθεί ή ανταλλαγεί κατ’ εφαρμογή της παρούσας συμφωνίας, με την επιφύλαξη της ανάγκης προστασίας, αφενός των εμπιστευτικών πληροφοριών και, αφετέρου, της διανοητικής ιδιοκτησίας που δημιουργείται ή εκχωρείται στο πλαίσιο της παρούσας συμφωνίας.3. Οι πληροφορίες που διαβιβάζονται μεταξύ των συμβαλλομένων μερών στο πλαίσιο της παρούσας συμφωνίας είναι ακριβείς, στον βαθμό που το επιτρέπουν η γνώση και η πεποίθηση του μέρους που τις διαβιβάζει, χωρίς ωστόσο το τελευταίο να εγγυάται την καταλληλότητα των διαβιβαζόμενων πληροφοριών για συγκεκριμένη χρήση ή εφαρμογή από το συμβαλλόμενο μέρος που τις λαμβάνει ή από οποιονδήποτε τρίτο. Οι πληροφορίες που προκύπτουν από κοινές δραστηριότητες των συμβαλλομένων μερών είναι ακριβείς, στον βαθμό που το επιτρέπουν η γνώση και η πεποίθηση αμφοτέρων των μερών. Κανένα συμβαλλόμενο μέρος δεν εγγυάται την καταλληλότητα των πληροφοριών αυτών για συγκεκριμένο σκοπό, χρήση ή εφαρμογή από το άλλο μέρος ή από οποιονδήποτε τρίτο.Άρθρο VIIΔιανοητική ιδιοκτησίαΗ προστασία και ο επιμερισμός των δικαιωμάτων διανοητικής ιδιοκτησίας που δημιουργούνται ή εκχωρούνται κατά τη διάρκεια των συνεργατικών δραστηριοτήτων στο πλαίσιο της παρούσας συμφωνίας διέπονται από τις διατάξεις του παραρτήματος Α, το οποίο αποτελεί αναπόσπαστο μέρος της παρούσας συμφωνίας και ισχύει για το σύνολο των δραστηριοτήτων που υπάγονται σε αυτή.Άρθρο VIIIΑνταλλαγή προσωπικούΗ ανταλλαγή προσωπικού μεταξύ των συμβαλλομένων μερών ή των προσώπων που ορίζονται από αυτά, στο πλαίσιο της παρούσας συμφωνίας, διέπεται από τις ακόλουθες διατάξεις:α) κάθε συμβαλλόμενο μέρος εξασφαλίζει την επιλογή ειδικευμένου προσωπικού με τις δεξιότητες και τα προσόντα που απαιτούνται για τη διεξαγωγή των δραστηριοτήτων που προγραμματίζονται στο πλαίσιο της παρούσας συμφωνίας. Η ανταλλαγή προσωπικού συμφωνείται αμοιβαίως εκ των προτέρων με ανταλλαγή επιστολών μεταξύ των συμβαλλομένων μερών, στις οποίες γίνεται παραπομπή στην παρούσα συμφωνία και στις συναφείς διατάξεις της για τα δικαιώματα διανοητικής ιδιοκτησίας, καθώς και στην καλυπτόμενη συνεργατική δραστηριότητα·β) κάθε συμβαλλόμενο μέρος φέρει την ευθύνη για την καταβολή των οφειλόμενων αποδοχών, ασφαλίστρων και επιδομάτων στο υπό ανταλλαγή προσωπικό του·γ) εάν δεν συμφωνηθεί διαφορετικά, τα οδοιπορικά και τα έξοδα διαμονής του προσωπικού που ανταλλάσσεται και διαμένει στο ίδρυμα υποδοχής του συμβαλλόμενου μέρους υποδοχής, βαρύνουν το συμβαλλόμενο μέρος αποστολής·δ) το συμβαλλόμενο μέρος υποδοχής μεριμνά για την προσήκουσα στέγαση του υπό ανταλλαγή προσωπικού του άλλου μέρους (και των μελών των οικογενειών τους που συγκατοικούν με αυτούς) σε κοινώς ευμενή, αμοιβαία βάση·ε) το συμβαλλόμενο μέρος υποδοχής παρέχει στο υπό ανταλλαγή προσωπικό του άλλου συμβαλλομένου μέρους κάθε αναγκαία συνδρομή, σύμφωνα με τις οικείες νομοθετικές και κανονιστικές διατάξεις, όσον αφορά διοικητικές διατυπώσεις (π.χ. θεώρηση διαβατηρίων)·στ) κάθε συμβαλλόμενο μέρος μεριμνά ώστε το υπό ανταλλαγή προσωπικό να τηρεί τους γενικούς κανόνες εργασίας και τους κανονισμούς ασφαλείας που ισχύουν στον χώρο του ιδρύματος υποδοχής·ζ) κάθε συμβαλλόμενο μέρος έχει τη δυνατότητα να παρακολουθεί, με δικά του έξοδα, συγκεκριμένες δραστηριότητες δοκιμών και εργασίες αναλύσεων του άλλου μέρους στα πεδία συνεργασίας που ορίζονται στο άρθρο ΙΙ. Η παρακολούθηση είναι δυνατόν να πραγματοποιείται μέσω επισκέψεων προσωπικού, σε κάθε περίπτωση μετά από προηγούμενη συμφωνία του συμβαλλόμενου μέρους υποδοχής.Άρθρο IXΑνταλλαγές εξοπλισμού, δειγμάτων, υλικών και ανταλλακτικώνΣε περίπτωση ανταλλαγής, δανεισμού ή διάθεσης εξοπλισμού, οργάνων, δειγμάτων, υλικών ή απαραίτητων ανταλλακτικών (εφεξής «ο εξοπλισμός κ.λπ.») από το ένα συμβαλλόμενο μέρος ή τα οριζόμενα από αυτό πρόσωπα στο άλλο συμβαλλόμενο μέρος ή στα οριζόμενα από αυτό πρόσωπα, ισχύουν οι ακόλουθες διατάξεις για τη μεταφορά και χρήση του εξοπλισμού κ.λπ.:α) το συμβαλλόμενο μέρος αποστολής παρέχει το ταχύτερο δυνατόν αναλυτικό κατάλογο του εξοπλισμού κ.λπ. που πρόκειται να διατεθεί, με τις αντίστοιχες προδιαγραφές και τεχνική και ενημερωτική τεκμηρίωση·β) ο εξοπλισμός κ.λπ. που παρέχεται από το συμβαλλόμενο μέρος αποστολής εξακολουθεί να αποτελεί ιδιοκτησία του και επιστρέφεται στο συμβαλλόμενο μέρος αποστολής σε ημερομηνία που καθορίζεται από τη Συντονιστική Επιτροπή, εκτός συμφωνίας περί του αντιθέτου στο σχέδιο έργου που αναφέρεται στο άρθρο V·γ) ο εξοπλισμός κ.λπ. τίθεται σε λειτουργία στο ίδρυμα υποδοχής μόνον κατόπιν αμοιβαίας συμφωνίας μεταξύ των συμβαλλομένων μερών καιδ) το συμβαλλόμενο μέρος υποδοχής διαθέτει τους απαραίτητους χώρους για την εγκατάσταση του εξοπλισμού κ.λπ. και παρέχει ηλεκτρική ενέργεια, νερό, φυσικό αέριο και άλλους αναγκαίους πόρους, σύμφωνα με τεχνικές απαιτήσεις που συμφωνούνται αμοιβαίως από τα συμβαλλόμενα μέρη.Άρθρο XΓενικές διατάξεις1. Κάθε συμβαλλόμενο μέρος διεξάγει τις δραστηριότητες που προβλέπονται στην παρούσα συμφωνία με βάση τις ισχύουσες νομοθετικές και κανονιστικές διατάξεις του και παρέχει πόρους στον βαθμό που υπάρχουν διαθέσιμες πιστώσεις.2. Κάθε συμβαλλόμενο μέρος βαρύνεται με όλες τις δαπάνες που συνεπάγεται γι’ αυτό η συνεργασία στο πλαίσιο της παρούσας συμφωνίας, εκτός έγγραφης συμφωνίας περί του αντιθέτου μεταξύ των μερών.3. Όλα τα ζητήματα ερμηνείας ή εκτέλεσης σε συνάρτηση με την παρούσα συμφωνία, που ανακύπτουν κατά τη χρονική διάρκεια ισχύος της, επιλύονται με συμφωνία μεταξύ των συμβαλλομένων μερών.4. Στον βαθμό που αφορά την ΕΥΡΑΤΟΜ, η παρούσα συμφωνία εφαρμόζεται στα εδάφη όπου εφαρμόζεται η συνθήκη για την ίδρυση της ΕΥΡΑΤΟΜ, καθώς και στα εδάφη των χωρών που συμμετέχουν στο πρόγραμμα σύντηξης της ΕΥΡΑΤΟΜ ως πλήρως συνδεδεμένα τρίτα κράτη.Άρθρο XIΔιάρκεια ισχύος, τροποποίηση και καταγγελία1. Η παρούσα συμφωνία αρχίζει να ισχύει την ημερομηνία της τελευταίας έγγραφης κοινοποίησης με την οποία ένα συμβαλλόμενο μέρος γνωστοποιεί στο άλλο την ολοκλήρωση των εσωτερικών διαδικασιών του που απαιτούνται για την έναρξη ισχύος της συμφωνίας και παραμένει σε ισχύ επί πέντε (5) έτη, η δε ισχύς της ανανεώνεται αυτόματα για συμπληρωματικές περιόδους πέντε (5) ετών, εκτός εάν ένα συμβαλλόμενο μέρος κοινοποιήσει στο άλλο εγγράφως την πρόθεσή του να καταγγείλει τη συμφωνία.2. Η παρούσα συμφωνία είναι δυνατόν να τροποποιηθεί με έγγραφη συμφωνία των συμβαλλομένων μερών. Οι τροποποιήσεις αρχίζουν να ισχύουν την ημερομηνία της τελευταίας έγγραφης κοινοποίησης με την οποία ένα συμβαλλόμενο μέρος γνωστοποιεί στο άλλο την ολοκλήρωση των εσωτερικών διαδικασιών του που απαιτούνται για την έναρξη ισχύος της τροποποίησης.3. Όλες οι κοινές προσπάθειες και πειράματα που δεν έχουν ολοκληρωθεί κατά τη χρονική στιγμή της καταγγελίας της παρούσας συμφωνίας μπορούν να συνεχιστούν μέχρι την ολοκλήρωσή τους σύμφωνα με τους όρους της παρούσας συμφωνίας.4. Καθένα από τα συμβαλλόμενα μέρη μπορεί να καταγγείλει ανά πάσα στιγμή την παρούσα συμφωνία και οποιοδήποτε σχέδιο έργου, απευθύνοντας έγγραφη προειδοποίηση στο άλλο μέρος. Η καταγγελία παράγει αποτελέσματα έξι (6) μήνες μετά την ημερομηνία παραλαβής της κοινοποίησης, με την επιφύλαξη των δικαιωμάτων που ενδέχεται να έχουν προκύψει βάσει της παρούσας συμφωνίας ή σχεδίου έργου για οποιοδήποτε από τα συμβαλλόμενα μέρη μέχρι την ημερομηνία της καταγγελίας.Υπεγράφη στ ………………………., την .......... 2009, σε δύο αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και όλα τα κείμενα είναι εξίσου αυθεντικά.ΓΙΑ ΤΗΝ ΚΥΒΕΡΝΗΣΗ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΒΡΑΖΙΛΙΑΣ _____________________________ | ΓΙΑ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ _____________________________ |ΠΑΡΑΡΤΗΜΑ ΑΔIΚΑIΩΜΑΤΑ ΔΙΑΝΟΗΤIΚΗΣ IΔIΟΚΤΗΣIΑΣΤα δικαιώματα διανοητικής ιδιοκτησίας που δημιουργούνται ή εκχωρούνται στο πλαίσιο της παρούσας συμφωνίας επιμερίζονται ως εξής:I. ΕφαρμογήΤο παρόν παράρτημα εφαρμόζεται σε όλες τις συνεργατικές δραστηριότητες που αναλαμβάνονται βάσει της παρούσας συμφωνίας, εκτός αντιθέτων συμφωνημένων διατάξεων.II. Κυριότητα, επιμερισμός και άσκηση των δικαιωμάτωνA. Για τους σκοπούς της παρούσας συμφωνίας, ο όρος «διανοητική ιδιοκτησία» έχει την έννοια που ορίζεται στο άρθρο 2 της σύμβασης της Στοκχόλμης, της 14ης Ιουλίου 1967, για την ίδρυση του Παγκόσμιου Οργανισμού Διανοητικής Ιδιοκτησίας.B. Το παρόν παράρτημα αφορά τον επιμερισμό των δικαιωμάτων, συμφερόντων και δικαιωμάτων εκμετάλλευσης μεταξύ των συμβαλλομένων μερών ή των εκτελεστικών οργανισμών που έχουν υποδειχθεί από αυτά βάσει του άρθρου V. Κάθε συμβαλλόμενο μέρος εξασφαλίζει την εκχώρηση στο άλλο μέρος των δικαιωμάτων διανοητικής ιδιοκτησίας που επιμερίζονται σε αυτό ή στους υποδειχθέντες βάσει του άρθρου V εκτελεστικούς οργανισμούς, σύμφωνα με τις διατάξεις του παρόντος παραρτήματος. Με το παρόν παράρτημα δεν τροποποιείται αλλά ούτε και θίγεται ουδόλως ο επιμερισμός των δικαιωμάτων, συμφερόντων και δικαιωμάτων εκμετάλλευσης μεταξύ ενός συμβαλλομένου μέρους και των υπηκόων του, ο οποίος διέπεται από τη νομοθεσία και την πρακτική που εφαρμόζει το εν λόγω συμβαλλόμενο μέρος.Γ. Η καταγγελία ή λήξη ισχύος της παρούσας συμφωνίας δεν θίγει τα δικαιώματα και τις υποχρεώσεις που απορρέουν από το παρόν παράρτημα.Δ. (1) Στις περιπτώσεις που τα συμβαλλόμενα μέρη ή οι υποδειχθέντες βάσει του άρθρου V εκτελεστικοί οργανισμοί αναλαμβάνουν συνεργατικές δραστηριότητες, τα δικαιώματα διανοητικής ιδιοκτησίας που προκύπτουν από κοινή έρευνα, δηλαδή από την έρευνα που στηρίζουν αμφότερα τα μέρη, ρυθμίζονται με Πρόγραμμα Διαχείρισης της Τεχνολογίας (ΠΔΤ) σύμφωνα με τις ακόλουθες βασικές αρχές:α) τα συμβαλλόμενα μέρη ή οι εκτελεστικοί οργανισμοί που έχουν υποδειχθεί από αυτά βάσει του άρθρου V γνωστοποιούν αμοιβαίως, εντός ευλόγου χρονικού διαστήματος, όλα τα δικαιώματα διανοητικής ιδιοκτησίας που προκύπτουν βάσει της παρούσας συμφωνίας·β) εκτός συμφωνίας περί του αντιθέτου, τα σχετικά με τη διανοητική ιδιοκτησία δικαιώματα συμφέροντα και δικαιώματα εκμετάλλευσης που προκύπτουν κατά τη διάρκεια των κοινών ερευνών είναι εκμεταλλεύσιμα από εκάτερο των συμβαλλομένων μερών ή από τους εκτελεστικούς οργανισμούς που έχουν υποδειχθεί από αυτά βάσει του άρθρου V, χωρίς εδαφικούς περιορισμούς·γ) κάθε συμβαλλόμενο μέρος ή εκτελεστικός οργανισμός που έχει υποδειχθεί βάσει του άρθρου V επιζητεί την έγκαιρη προστασία της διανοητικής ιδιοκτησίας επί της οποίας αποκτά δικαιώματα και συμφέροντα στο πλαίσιο του ΠΔΤ·δ) σε κάθε συμβαλλόμενο μέρος ή εκτελεστικό οργανισμό που έχει υποδειχθεί βάσει του άρθρου V παρέχεται μη αποκλειστική, αμετάκλητη και απαλλαγμένη από την καταβολή τελών άδεια χρήσης κάθε διανοητικής ιδιοκτησίας που προκύπτει στο πλαίσιο της παρούσας συμφωνίας, αποκλειστικά για ερευνητικούς σκοπούς, κατά τα προβλεπόμενα στην αντίστοιχη εφαρμοστέα νομοθεσία των μερών·ε) στους επισκέπτες ερευνητές που έχουν συμμετάσχει στη δημιουργία της διανοητικής ιδιοκτησίας παραχωρούνται δικαιώματα διανοητικής ιδιοκτησίας και μερίδια επί των τελών εκμετάλλευσης που κερδίζουν τα ιδρύματα υποδοχής από την παραχώρηση αδειών εκμετάλλευσης των αντίστοιχων δικαιωμάτων διανοητικής ιδιοκτησίας, σύμφωνα με την πολιτική των ιδρυμάτων υποδοχής. Κάθε συμβαλλόμενο μέρος επιφυλάσσει στους επισκέπτες ερευνητές μεταχείριση εξίσου ευνοϊκή με εκείνη που επιφυλάσσει στους υπηκόους του, όσον αφορά την παραχώρηση των προαναφερόμενων δικαιωμάτων διανοητικής ιδιοκτησίας και μεριδίων επί των τελών εκμετάλλευσης. Επιπλέον, κάθε επισκέπτης ερευνητής που αναγνωρίζεται ως εφευρέτης δικαιούται μεταχείρισης υπηκόου του συμβαλλόμενου μέρους υποδοχής ως προς τα βραβεία, δώρα, ευεργετήματα και κάθε άλλη ανταμοιβή που παρέχεται σύμφωνα με την πολιτική του ιδρύματος υποδοχής και την αντίστοιχη εφαρμοστέα νομοθεσία των συμβαλλομένων μερών.(2) Στην περίπτωση άλλων συνεργατικών δραστηριοτήτων πλην της κοινής έρευνας που εμπίπτει στις διατάξεις της παραγράφου II.Δ σημείο (1), κάθε συμβαλλόμενο μέρος απαιτεί από όλους τους συμμετέχοντές του, εφόσον απαιτείται βάσει των νομοθετικών και κανονιστικών διατάξεών του, να συνάψουν ειδικές συμφωνίες με αντικείμενο τη διεξαγωγή των κοινών ερευνητικών δραστηριοτήτων και τα δικαιώματα και τις υποχρεώσεις κάθε συμμετέχοντος. Όσον αφορά τη διανοητική ιδιοκτησία, κατά κανόνα οι συμφωνίες καλύπτουν, μεταξύ άλλων, την κυριότητα, την προστασία, τα δικαιώματα χρήσης για ερευνητικούς σκοπούς, την εκμετάλλευση και την διάδοση, συμπεριλαμβανομένων ρυθμίσεων για την από κοινού δημοσίευση, τα δικαιώματα και τις υποχρεώσεις των επισκεπτών ερευνητών και τις διαδικασίες επίλυσης διαφορών. Στις συμφωνίες είναι επίσης δυνατόν να ρυθμίζονται και άλλα θέματα, όπως η πρόσβαση στις νέες και τις προϋπάρχουσες πληροφορίες, η παραχώρηση αδειών εκμετάλλευσης και τα παραδοτέα στοιχεία των έργων.E. Τηρώντας τους όρους του ανταγωνισμού στους τομείς που αφορά η παρούσα συμφωνία, κάθε συμβαλλόμενο μέρος επιδιώκει να διασφαλίσει την άσκηση των δικαιωμάτων που αποκτώνται κατ’ εφαρμογή της παρούσας συμφωνίας και των ρυθμίσεων που συνομολογούνται στο πλαίσιό της κατά τρόπο ώστε να ενθαρρύνονται, ιδίως (i) η χρήση των πληροφοριών που παράγονται ή καθίστανται με άλλους τρόπους διαθέσιμες στο πλαίσιο της παρούσας συμφωνίας και η διάδοσή τους, εφόσον αυτό δεν αντίκειται στους όρους της παρούσας συμφωνίας, στις διατάξεις του τμήματος IV του παρόντος παραρτήματος και στους κανόνες εσωτερικού δικαίου των συμβαλλομένων μερών που ενδεχομένως ισχύουν για τον χειρισμό ευαίσθητων ή εμπιστευτικών πληροφοριών στον πυρηνικό τομέα, και (ii) η έγκριση και εφαρμογή διεθνών προτύπων.III. Εργασίες που προστατεύονται με δικαιώματα δημιουργού (copyright)Σύμφωνα με τους όρους της παρούσας συμφωνίας, η μεταχείριση των δικαιωμάτων δημιουργού που ανήκουν στα συμβαλλόμενα μέρη ή στους υποδειχθέντες βάσει του άρθρου V εκτελεστικούς οργανισμούς συνάδει με τη συμφωνία για τα δικαιώματα πνευματικής ιδιοκτησίας στον τομέα του εμπορίου, την οποία διαχειρίζεται ο Παγκόσμιος Οργανισμός Εμπορίου.IV. Επιστημονικές συγγραφικές εργασίεςΜε την επιφύλαξη των προβλεπομένων στο τμήμα V διατάξεων για τις εμπιστευτικές πληροφορίες, εφαρμόζονται οι εξής διαδικασίες:A. Κάθε συμβαλλόμενο μέρος ή εκτελεστικός οργανισμός που έχει υποδειχθεί βάσει του άρθρου V δικαιούται να αξιώσει την παραχώρηση, για όλες τις χώρες, μη αποκλειστικής, αμετάκλητης και απαλλαγμένης από την καταβολή τελών άδειας μετάφρασης, αναπαραγωγής και δημόσιας διανομής των πληροφοριών που περιέχονται σε επιστημονικά και τεχνικά περιοδικά, άρθρα, εκθέσεις, βιβλία ή άλλα μέσα και οι οποίες έχουν προκύψει άμεσα από κοινή έρευνα που έχει διεξαχθεί κατ’ εφαρμογή της παρούσας συμφωνίας από τα συμβαλλόμενα μέρη ή εξ ονόματός τους.B. Σε όλες τις προστατευόμενες με δικαιώματα δημιουργού εργασίες που εκπονούνται δυνάμει της παρούσας παραγράφου διασφαλίζονται τα ηθικά δικαιώματα του συγγραφέα σύμφωνα με το άρθρο 6α της σύμβασης της Βέρνης. Οι εν λόγω εργασίες φέρουν, επίσης, ευδιάκριτη μνεία της κοινής χρηματοδότησης εκ μέρους των συμβαλλομένων μερών.V. Εμπιστευτικές πληροφορίεςA. Έγγραφες εμπιστευτικές πληροφορίες1.  Κάθε συμβαλλόμενο μέρος προσδιορίζει, το νωρίτερο δυνατόν, τις πληροφορίες που επιθυμεί να παραμείνουν εμπιστευτικές σε σχέση με την παρούσα συμφωνία, λαμβάνοντας υπόψη, μεταξύ άλλων, τα ακόλουθα κριτήρια:2.  οι πληροφορίες είναι απόρρητες, υπό την έννοια ότι δεν είναι ως σύνολο ή με την ακριβή διάταξη ή σύνθεση των συνιστωσών τους εν γένει γνωστές ή άμεσα προσπελάσιμες με νόμιμα μέσα·3.  οι πληροφορίες έχουν πραγματική ή πιθανή εμπορική αξία λόγω του απόρρητου χαρακτήρα τους και4.  το πρόσωπο που έχει τον νόμιμο έλεγχο των πληροφοριών έχει εφαρμόσει εύλογα, στις συγκεκριμένες περιστάσεις, μέτρα για τη διαφύλαξη του απόρρητου χαρακτήρα τους. Τα συμβαλλόμενα μέρη μπορούν σε ορισμένες περιπτώσεις να συμφωνήσουν ότι, εκτός αντιθέτων διατάξεων, δεν επιτρέπεται να κοινολογηθούν μέρη ή το σύνολο των πληροφοριών που παρέχονται, ανταλλάσσονται ή προκύπτουν κατά τη διάρκεια κοινής έρευνας διεξαγόμενης στο πλαίσιο της παρούσας συμφωνίας.5.  Κάθε συμβαλλόμενο μέρος μεριμνά ώστε οι εμπιστευτικές πληροφορίες που διέπονται από την παρούσα συμφωνία και ο συνακόλουθος προνομιακός τους χαρακτήρας να μπορούν να αναγνωριστούν άμεσα από το άλλο συμβαλλόμενο μέρος, για παράδειγμα, με κατάλληλη σήμανση ή υπόμνηση για την περιορισμένη χρήση τους. Αυτό ισχύει και για την αναπαραγωγή του συνόλου ή μέρους των εν λόγω πληροφοριών. Το συμβαλλόμενο μέρος ή ο συμμετέχων που γίνεται αποδέκτης εμπιστευτικών πληροφοριών κατ’ εφαρμογή της παρούσας συμφωνίας υποχρεούται να σεβαστεί τον προνομιακό τους χαρακτήρα. Οι περιορισμοί αυτοί αίρονται αυτόματα, όταν οι εν λόγω πληροφορίες κοινολογούνται από τον κάτοχό τους χωρίς περιορισμούς.6.  Το συμβαλλόμενο μέρος που γίνεται αποδέκτης εμπιστευτικών πληροφοριών στο πλαίσιο της παρούσας συμφωνίας μπορεί να τις διαδώσει σε πρόσωπα που απασχολεί, συμπεριλαμβανομένων των εργολάβων του και άλλων αρμοδίων τμημάτων του συμβαλλομένου μέρους που είναι εξουσιοδοτημένοι για τους ειδικούς σκοπούς της διεξαγόμενης κοινής έρευνας, εφόσον είναι αναγκαίο να γνωρίζουν και υπό τον όρο ότι όλες οι εμπιστευτικές πληροφορίες που διαδίδονται με τον τρόπο αυτό προστατεύονται σύμφωνα με το παρόν παράρτημα και στον βαθμό που προβλέπεται από τις νομοθετικές και κανονιστικές διατάξεις κάθε συμβαλλομένου μέρους και ότι είναι άμεσα αναγνωρίσιμες, όπως ορίζεται ανωτέρω.B. Άλλες εμπιστευτικές πληροφορίες πλην των εγγράφωνΤα συμβαλλόμενα μέρη ή τα οριζόμενα από αυτά πρόσωπα χειρίζονται τις μη έγγραφες εμπιστευτικές πληροφορίες ή άλλες εμπιστευτικές ή προνομιακές πληροφορίες, οι οποίες παρέχονται στα σεμινάρια και τις άλλες συναντήσεις που διοργανώνονται στο πλαίσιο της παρούσας συμφωνίας, ή πληροφορίες που προκύπτουν από την απόσπαση προσωπικού, τη χρήση εγκαταστάσεων ή την υλοποίηση κοινών έργων, σύμφωνα με τις βασικές αρχές που καθορίζονται στην παρούσα συμφωνία για τις έγγραφες πληροφορίες, υπό τον όρο, όμως, ότι οι παραλήπτες των εν λόγω εμπιστευτικών ή άλλων προνομιακών πληροφοριών έχουν ενημερωθεί εγγράφως σχετικά με τον εμπιστευτικό χαρακτήρα των πληροφοριών που τους έχουν γνωστοποιηθεί, το αργότερο κατά τη χρονική στιγμή της γνωστοποίησης.Γ. ΈλεγχοςΚάθε συμβαλλόμενο μέρος καταβάλλει προσπάθεια ώστε να εξασφαλίζεται ο έλεγχος των εμπιστευτικών πληροφοριών που έχει λάβει στο πλαίσιο της παρούσας συμφωνίας, κατά τα προβλεπόμενα σε αυτή. Εάν ένα από τα συμβαλλόμενα μέρη διαπιστώσει ότι αδυνατεί ή ότι αναμένεται εύλογα ότι θα αδυνατεί να συμμορφωθεί με τις διατάξεις των προηγουμένων παραγράφων Α και Β για τη μη διάδοση των πληροφοριών, ενημερώνει αμέσως το άλλο συμβαλλόμενο μέρος. Τα συμβαλλόμενα μέρη προβαίνουν στη συνέχεια σε διαβουλεύσεις για να καθορίσουν τα μέτρα που ενδείκνυται να ληφθούν.VI. Επίλυση διαφορών και νέες ή απρόβλεπτες μορφές διανοητικής ιδιοκτησίαςA. Οι διαφορές μεταξύ των συμβαλλομένων μερών σχετικά με ζητήματα διανοητικής ιδιοκτησίας επιλύονται σύμφωνα με το άρθρο Χ παράγραφος 3 της παρούσας συμφωνίας. Ωστόσο, με αμοιβαία συμφωνία των μερών, μια διαφορά μπορεί να υποβληθεί σε διεθνές διαιτητικό δικαστήριο για την έκδοση δεσμευτικής διαιτητικής απόφασης σύμφωνα με τους εφαρμοστέους κανόνες διεθνούς δικαίου. Εκτός συμφωνίας περί του αντιθέτου, ισχύουν οι κανόνες διαιτησίας της Επιτροπής Διεθνούς Εμπορικού Δικαίου του ΟΗΕ (UNCITRAL).B. Εάν ένα από τα συμβαλλόμενα μέρη κρίνει ότι συνεργατική δραστηριότητα που έχει αναληφθεί σύμφωνα με τις διατάξεις της παρούσας συμφωνίας ενδέχεται να έχει ως αποτέλεσμα μια νέα μορφή διανοητικής ιδιοκτησίας, η οποία δεν καλύπτεται από ΠΔΤ ούτε από συμφωνία μεταξύ υποδειχθέντων φορέων, ή εάν ανακύψουν άλλες απρόβλεπτες δυσχέρειες, τα συμβαλλόμενα μέρη αρχίζουν αμέσως διαβουλεύσεις για να διασφαλίσουν την κατάλληλη προστασία, εκμετάλλευση και διάδοση της εν λόγω διανοητικής ιδιοκτησίας στην επικράτεια κάθε μέρους, σύμφωνα με την εθνική νομοθεσία του.[1] ΕΕ L 400 της 30.12.2006, σ. 60[2] ΕΕ L 400 της 30.12.2006, σ. 404


Σημαντική ανακοίνωση νομικού περιεχομένου

|

52009PC0453

Πρόταση για Απόφαση του Συμβουλίου σχετικά με την υπογραφή συμφωνίας συνεργασίας για δορυφορική πλοήγηση μεταξύ της Ευρωπαϊκής Κοινότητας και των κρατών μελών της αφενός και του Βασιλείου της Νορβηγίας αφετέρου  /* COM/2009/0453 τελικό - ACC 2009/0124 */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 4.9.2009COM(2009) 453 τελικό2009/0124 (ACC)Πρόταση γιαΑΠΟΦΑΣΗ ΤΟΥ ΣΥΜΒΟΥΛΙΟΥσχετικά με την υπογραφή συμφωνίας συνεργασίας για δορυφορική πλοήγηση μεταξύ της Ευρωπαϊκής Κοινότητας και των κρατών μελών της αφενός και του Βασιλείου της Νορβηγίας αφετέρουA) ΑΙΤΙΟΛΟΓΙΚΗ ΕΚΘΕΣΗ1. Πλαίσιο της πρότασης |110 | 1.1. Αιτιολόγηση και στόχοι της πρότασης Για τεχνολογικούς, γεωγραφικούς και οικονομικούς λόγους, η Νορβηγία διαδραματίζει σημαντικό ρόλο στα ευρωπαϊκά GNSS. Η Νορβηγία παρέχει στο Galileo τεχνολογία καίριας σημασίας και φιλοξενεί δύο σημαντικές επίγειες εγκαταστάσεις, στην τοποθεσία Svalbard και στην Ανταρκτική, που συμβάλλουν στην εύρυθμη λειτουργία του συστήματος. Σκοπός της παρούσας συμφωνίας είναι να καθοριστούν οι γενικές αρχές συνεργασίας καθώς και τα δικαιώματα και οι υποχρεώσεις της Νορβηγίας, ιδίως σε τομείς, όπως η ασφάλεια, οι οποίοι δεν καλύπτονται από το σημερινό κεκτημένο Galileo. Η συμφωνία απετέλεσε αντικείμενο διαπραγμάτευσης με βάση τις οδηγίες διαπραγμάτευσης που υιοθετήθηκαν από το Συμβούλιο στις 8 Ιουλίου 2005. Η συμφωνία μονογραφήθηκε στις 17 Ιουλίου 2009. Η συμφωνία θα συμπληρωθεί με την προτεινόμενη απόφαση της Μικτής Επιτροπής του ΕΟΧ (έγγρ. αριθ. 25100, υπόθ. αριθ. 25099) για τροποποίηση των Πρωτοκόλλων 2 και 3 της Συμφωνίας για τον ΕΟΧ, σύμφωνα με την οποία η Νορβηγία προσυπογράφει τον κανονισμό (ΕΚ) αριθ. 1321/2004 του Συμβουλίου της 12ης Ιουλίου 2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης, τον κανονισμό (ΕΚ) αριθ. 1942/2006 του Συμβουλίου της 12ης Δεκεμβρίου 2006 για την τροποποίηση του κανονισμού (ΕΚ) αριθ. 1321/2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης και τον κανονισμό (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου της 9ης Ιουλίου 2008 σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo). Σύμφωνα με το άρθρο 4 παράγραφος 5 και το άρθρο 6 παράγραφος 4 του τελευταίου ανωτέρω κανονισμού ανοίγεται η δυνατότητα στις τρίτες χώρες να παρέχουν πρόσθετη χρηματοδότηση στα ευρωπαϊκά προγράμματα GNSS, με τις προϋποθέσεις που καθορίζονται σε συμφωνίες δυνάμει του άρθρου 300 της Συνθήκης. Η συμφωνία περιορίζεται σε θέματα που είναι αναγκαία για να καταστεί δυνατή η στενή συνεργασία με τη Νορβηγία. Η συγκρότηση και η διαχείριση του Galileo και του EGNOS ως προγραμμάτων που να καλύπτουν ολόκληρη την ΕΚ καθιστούν προφανή την ανάγκη κοινών προσεγγίσεων και μεθόδων εργασίας όλων των κρατών μελών της ΕΕ και ορισμένων χωρών που δεν είναι μέλη της (Νορβηγία και Ελβετία). Οι κανόνες για τα θέματα αυτά πρέπει να καθοριστούν από τις κυβερνήσεις και να επιβληθούν με συνέπεια σε όλη την Ευρώπη. Η Επιτροπή – ως ο διαχειριστής του προγράμματος που ενεργεί για λογαριασμό της Κοινότητας, η οποία έχει την κυριότητα του συστήματος – πρέπει να λαμβάνει όλα τα εύλογα μέτρα για να προωθεί αυτή την συνέπεια. Εάν δεν το πράξει, θα αυξηθούν οι κίνδυνοι για την ασφάλεια καθώς και ο βαθμός έκθεσης της ΕΕ και των κρατών μελών της σε αξιώσεις αποζημιώσεων σε περίπτωση σοβαρών συμβάντων. |120 | 1.2. Γενικό πλαίσιο Ήδη από τις πρώτες μέρες του προγράμματος Galileo, η Νορβηγία αποτέλεσε τον στενότερο συνεργάτη εκτός ΕΕ. Η Νορβηγία συνέβαλε πολιτικά, τεχνικά και οικονομικά σε όλες τις φάσεις του Galileo, καθώς συμμετείχε στην Ευρωπαϊκή Υπηρεσία Διαστήματος, και επί σειρά ετών συμμετείχε ανεπισήμως στις ειδικές για τη διοίκηση του Galileo δομές της ΕΚ. Η παρούσα συμφωνία και η ταυτόχρονη σχετική απόφαση μέσω της Μικτής Επιτροπής του ΕΟΧ θα επισημοποιήσουν και θα εμβαθύνουν την αμεσότερη ενσωμάτωση της Νορβηγίας στα ευρωπαϊκά προγράμματα GNSS. Χωρίς την εν λόγω συμφωνία, θα συνεχιστεί η συμμετοχή της Νορβηγίας εντός των ορίων της συμφωνίας ΕΟΧ. Τούτο θα προξενούσε αβεβαιότητα σχετικά με τη φύση της συνεργασίας στους τομείς της ασφάλειας, της τυποποίησης, της πιστοποίησης και του ραδιοφάσματος. Επιπλέον, η συμφωνία παρέχει τη δυνατότητα στην ΕΚ, αφενός, να καθορίζει τις γενικές αρχές, περιλαμβανομένης ρήτρας επιφύλαξης σχετικά με τη συνεργασία στον τομέα της ασφάλειας. Από την άλλη πλευρά, στη συμφωνία περιλαμβάνεται η πολιτική δέσμευση της Νορβηγίας να προσυπογράψει την μελλοντική πολιτική της ΕΚ για την ασφάλεια των ευρωπαϊκών GNSS. |130 | 1.3. Κείμενες διατάξεις στον τομέα που αφορά η πρόταση Η συνεργασία με τη Νορβηγία στο πρόγραμμα Galileo θα οργανωθεί με δύο συμπληρωματικές πράξεις: απόφαση της Μικτής Επιτροπής του ΕΟΧ, που θα καλύπτει το κεκτημένο Galileo, και η συνημμένη μικτή συμφωνία, που θα καλύπτει εν γένει τη συνεργασία, καθώς και τις αρχές της μελλοντικής συνεργασίας και συμπληρωματικές διατάξεις όσον αφορά τη συνεργασία σε θέματα ασφάλειας, τυποποίησης και πιστοποίησης. |140 | 1.4. Ειρμός με τις άλλες πολιτικές και στόχους της Ένωσης Η πρόταση συνάδει με την πολιτική της ΕΚ για την ενσωμάτωση της Νορβηγίας στα κοινοτικά προγράμματα μέσω της συμφωνίας για τον ΕΟΧ. Επιπλέον, προωθεί τους στόχους της Επιτροπής για την ενίσχυση της κοινοτικής προοπτικής για συνεργασία σε πολιτικές που αφορούν τη μη διάδοση. |2. Διαβουλεύσεις με τα ενδιαφερομενα μέρη και εκτιμηση επιπτωσεων |2.1. Διαβουλεύσεις με τα ενδιαφερόμενα μέρη |211 | Μέθοδοι διαβούλευσης, κύριοι στοχευόμενοι τομείς και γενικά χαρακτηριστικά των συνομιλητών Η ειδική επιτροπή του Συμβουλίου, οι αρχές ασφαλείας των κρατών μελών και της Νορβηγίας διατύπωσαν τις γνώμες τους στο πλαίσιο της ομάδας εργασίας 2 του Συμβουλίου Ασφαλείας του Galileo καθώς και των διμερών συνεδριάσεων με τις νορβηγικές αρχές, τόσο στο στάδιο των οδηγιών διαπραγμάτευσης όσο και κατά τις καθαυτό διαπραγματεύσεις. Στους συνομιλητές συγκαταλέγονται εμπειρογνώμονες σε θέματα τεχνικά, ασφάλειας και μεταφορών, προερχόμενοι από τις εθνικές αρχές ασφαλείας των κρατών μελών της ΕΕ και της Νορβηγίας, τα υπουργεία Εξωτερικών, Άμυνας και Εσωτερικών, από την Ευρωπαϊκή Υπηρεσία Διαστήματος και τους εθνικούς οργανισμούς διαστήματος. |212 | Σύνοψη των απαντήσεων και τρόπος με τον οποίον ελήφθησαν υπόψη Οι εν λόγω εμπλεκόμενοι υποστήριξαν την αμεσότερη ενσωμάτωση της Νορβηγίας στη συνεργασία επί θεμάτων Galileo που σχετίζονται με την ασφάλεια και υπογράμμισαν τη σημασία της ένταξης, στη συμφωνία, θεμάτων όπως η ασφάλεια των επίγειων εγκαταστάσεων. |2.2. Συλλογή και χρήση εμπειρογνωμοσύνης |221 | Σχετικοί επιστημονικοί τομείς/τομείς εμπειρογνωμοσύνης Διαστημική τεχνολογία/επίγειες εγκαταστάσεις, ασφάλεια/βιομηχανική και κρατική ασφάλεια, ασφάλεια πληροφοριών και διεθνές δίκαιο/προνόμια και ασυλία |222 | Χρησιμοποιηθείσα μεθοδολογία Κατά κύριο λόγο συνεδριάσεις |223 | Κυριότεροι οργανισμοί/εμπειρογνώμονες που συμμετείχαν στις διαβουλεύσεις Κράτη μέλη και οργανισμοί διαστήματος της ΕΕ, Γραμματεία ΕΟΧ, Ευρωπαϊκή Υπηρεσία Διαστήματος, αεροδιαστημική βιομηχανία |2249 | Σύνοψη των συμβουλών που διατυπώθηκαν και χρησιμοποιήθηκαν Δεν αναφέρθηκαν δυνητικοί σοβαροί κίνδυνοι με αμετάκλητες επιπτώσεις. |225 | Επικράτησε ευρεία συναίνεση ως προς τις αρχές συνεργασίας που προβλέπονται στη συμφωνία και τον στόχο της αμεσότερης ενσωμάτωσης της Νορβηγίας στο πρόγραμμα, περιλαμβανομένων των δικαιωμάτων και των αντίστοιχων υποχρεώσεων. Η εμπιστοσύνη των εμπειρογνωμόνων στηρίχθηκε στο βαθμό διασφάλισης στη Νορβηγία. |226 | Μέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων Τα συμπεράσματα των εμπειρογνωμόνων επί θεμάτων ασφάλειας δεν δημοσιεύθηκαν. |230 | 2.3. Εκτίμηση επιπτώσεων Σκοπός του μέτρου είναι να εξασφαλισθεί η αμεσότερη συμμετοχή της Νορβηγίας στις φάσεις συγκρότησης και λειτουργίας του Galileo και του EGNOS. Οι δύο αυτές πρωτοβουλίες περιλαμβάνουν σημαντικές βιομηχανικές, οικονομικές και στρατηγικές συνιστώσες. Η διοίκηση των ευρωπαϊκών προγραμμάτων GNSS αναθεωρήθηκε με τον κανονισμό (ΕΚ) αριθ. 683/2008, με τον οποίο το επίκεντρο μετατοπίσθηκε από συμπράξεις δημόσιου – ιδιωτικού τομέα σε προγράμματα υπό τη διαχείριση και συστήματα υπό την κυριότητα της Κοινότητας. Η εξέλιξη αυτή, καθώς και το περιεχόμενο της συνεργασίας που έχει αντίκτυπο στην ασφάλεια, αποτελούν επίσημα κανονιστικά μέτρα. Κατά συνέπεια, εξετάσθηκαν τρεις επιλογές για την επίτευξη αυτού του στόχου: Η πρώτη επιλογή ήταν να συνδεθεί η Νορβηγία στο πρόγραμμα μέσω ειδικού φορέα διεθνούς συνεργασίας (Διεθνές Συμβούλιο Galileo), όπου θα περιλαμβάνονται όλες οι τρίτες χώρες που ενδιαφέρονται για το Galileo. Η επιλογή αυτή εγκαταλείφθηκε, αφού όμως προηγήθηκαν μακροχρόνιες συζητήσεις με τη Νορβηγία και άλλες τρίτες χώρες σχετικά με την επιλογή αυτή. Από τη Νορβηγία διατυπώθηκε η άποψη ότι δεν θα ήταν δίκαιο να τύχει της ίδιας μεταχείρισης όπως ελάχιστα ενσωματωμένες μη ευρωπαϊκές τρίτες χώρες που δεν είχαν συνεισφέρει χρηματοδοτικά στο πρόγραμμα. Η δεύτερη επιλογή που εξετάσθηκε ήταν να χρησιμοποιηθεί το πλαίσιο του ΕΟΧ ως ο μοναδικός μηχανισμός για την επισημοποίηση της συνεργασίας. Η επιλογή αυτή εξετάσθηκε ενδελεχώς, καθώς και οι νομικές δυνατότητες για να καλυφθεί ολόκληρο το πεδίο της επιδιωκόμενης συνεργασίας. Το τελικό συμπέρασμα ήταν ότι η συμφωνία ΕΟΧ είναι η βέλτιστη λύση για την ενσωμάτωση του κεκτημένου της ΕΚ όσον αφορά το Galileo. Πρόκειται, συγκεκριμένα, για επιτροπές, διαμόρφωση αποφάσεων χωρίς δικαιώματα ψήφου, διατάξεις σχετικά με την κυριότητα, προμήθειες, οικονομικές συνεισφορές κ.λπ. Ωστόσο, η συμφωνία θεωρήθηκε ανεπαρκής σε ορισμένα θέματα όπως η ασφάλεια, το ραδιοφάσμα και η τυποποίηση. Εξάλλου, από την άποψη της ΕΚ, δεν θα ήταν πρακτικά εφαρμόσιμο να καθιερωθούν αρχές και ρήτρες επιφύλαξης που δεν προβλέπονται στο κεκτημένο Galileo. Ως τρίτη επιλογή εξετάσθηκε συνδυασμός απόφασης της Μικτής Επιτροπής του ΕΟΧ και της συνημμένης μικτής συμφωνίας. Ο συνδυασμός αυτός καθιστά δυνατή τη διαφοροποίηση μεταξύ Νορβηγίας και Ισλανδίας (μελών του ΕΟΧ), την καθιέρωση πρόσθετων δεσμεύσεων/υποχρεώσεων για τη Νορβηγία, τη ρύθμιση των διατάξεων σχετικά με την ασφάλεια και την ένταξη αρχών και μηνυμάτων που θα προλειάνουν το έδαφος για αμοιβαία επωφελή μακροπρόθεσμη σχέση συνεργασίας. |3. Νομικά στοιχεία της πρότασης |305 | 3.1. Σύνοψη της προτεινόμενης πράξης Η Ευρωπαϊκή Επιτροπή προτείνει στο Συμβούλιο να εγκρίνει την υπογραφή και την προσωρινή εφαρμογή της συμφωνίας συνεργασίας για τη δορυφορική πλοήγηση μεταξύ της Ευρωπαϊκής Κοινότητας και των κρατών μελών της αφενός και του Βασιλείου της Νορβηγίας αφετέρου. Η προσωρινή εφαρμογή είναι μέτρο απαραίτητο για να επιταχυνθεί η εφαρμογή της συμφωνίας, λόγω των διατάξεων που αφορούν, ιδίως, την ασφάλεια των επίγειων εγκαταστάσεων Galileo στα νορβηγικά εδάφη. |310 | 3.2. Νομική βάση Άρθρα 133 και 170, σε συνδυασμό με το άρθρο 300 παράγραφος 2 πρώτο εδάφιο πρώτη φράση της συνθήκης για την ίδρυση της Ευρωπαϊκής Κοινότητας. |320 | 3.3. Αρχή της επικουρικότητας Η αρχή της επικουρικότητας εφαρμόζεται στον βαθμό που η πρόταση δεν εμπίπτει στην αποκλειστική αρμοδιότητα της Κοινότητας. |Οι στόχοι της πρότασης δεν είναι δυνατόν να επιτευχθούν σε ικανοποιητικό βαθμό από τα κράτη μέλη για τους ακόλουθους λόγους. |321 | Το Galileo, το κόστος του οποίου εκτιμάται σε αρκετά δισεκατομμύρια ευρώ, αποτελεί ευρωπαϊκή πρωτοβουλία την οποία κανένα κράτος δεν προτίθεται να χρηματοδοτήσει από μόνο του. Το περιεχόμενο της προτεινόμενης συμφωνίας δεν μπορεί να περιοριστεί σε ένα μόνο κράτος μέλος ή ομάδα κρατών μελών, αλλά αφορά το σύνολο της ΕΕ και σε ορισμένα θέματα (υπηρεσίες επίγειων σταθμών) έχει ακόμη και παγκόσμιο αντίκτυπο. |323 | Η βιομηχανική και τεχνική (συμπεριλαμβανομένης της ασφάλειας) γνώση στον διαστημικό τομέα κατανέμεται σε διάφορες ευρωπαϊκές χώρες, περιλαμβανομένης της Νορβηγίας, κανένα δε κράτος δεν είναι σε θέση να κατέχει όλες αυτές τις γνώσεις. Χωρίς συντονισμένες προσπάθειες και από κοινού αξιοποίηση των πληροφοριών θα είναι μεγαλύτερος ο κίνδυνος να συμφωνηθούν λύσεις υποδεέστερες των βέλτιστων για τη Νορβηγία. Σφάλματα στον τομέα της ασφάλειας θα έθεταν σε κίνδυνο την εξασφαλισμένη προμήθεια κατασκευαστικών μερών για ευρωπαϊκά GNSS που υπόκεινται σε έλεγχο εξαγωγών, ιδίως από τις ΗΠΑ. Τούτο θα επέφερε αύξηση του κόστους των προγραμμάτων. |Δράση σε επίπεδο Κοινότητας ενδείκνυται καλύτερα για να επιτευχθούν οι στόχοι της πρότασης για τους ακόλουθους λόγους. |324 | Η υποδομή των ευρωπαϊκών GNSS εξαπλώνεται σε όλη την υφήλιο και η ασφάλειά τους εξαρτάται σε μεγάλο βαθμό από την εφαρμογή συνεκτικών μέτρων ασφάλειας εκ μέρους όλων των κρατών μελών και των τρίτων χωρών που φιλοξενούν αυτή την κρίσιμης σημασίας υποδομή. |325 | Το μέγεθος και η πολυπλοκότητα των ευρωπαϊκών GNSS απαιτούν συγκεντρωτικές και απλουστευμένες δομές διαχείρισης, καθώς και σαφείς διεπαφές μεταξύ της ΕΕ και τρίτων χωρών. Ευρύ δίκτυο διμερών σχέσεων με τη Νορβηγία θα είχε μεγάλο κίνδυνο αδυναμιών, καθυστερήσεων και αντιφάσεων, οι οποίες, δεδομένου ότι πρόκειται για μεγάλο έργο, γρήγορα θα συνεπάγονταν υψηλότερες δαπάνες εις βάρος του κοινοτικού προϋπολογισμού. Εξάλλου, εάν τα κράτη μέλη ενεργούσαν μεμονωμένα, θα ήταν μικρότερες οι δυνατότητές τους να επιβάλλουν αρχές και προϋποθέσεις στη Νορβηγία σε σύγκριση με τις δυνατότητες που προσφέρει η συνεργασία. |327 | Η συμφωνία περιορίζεται σε κοινές αρχές και δεσμεύσεις συνεργασίας και στα ειδικά ζητήματα που καλύπτουν την επίγεια υποδομή, η οποία αποτελεί μέρος των GNSS υπό την κυριότητα της ΕΚ. Η συμφωνία βασίζεται στις υπάρχουσες δυνατότητες των κρατών μελών (π.χ. έλεγχος εξαγωγών, ανταλλαγή ευαίσθητων πληροφοριών) για την εφαρμογή των περισσότερων διατάξεων της συμφωνίας. |Κατά συνέπεια, η πρόταση συνάδει με την αρχή της επικουρικότητας. |3.4. Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους. |331 | Η συμφωνία καθορίζει τους στόχους και τις βασικές αρχές, αλλά περιλαμβάνει ρήτρα που παραπέμπει τον καθορισμό των λεπτομερειών των δράσεων σε χωριστές διευθετήσεις, οι οποίες θα προκύψουν από τη συνεργασία μεταξύ εμπειρογνωμόνων των κρατών μελών και της Νορβηγίας. |332 | Η συμφωνία αποτελεί παγίως τη συνηθέστερη πράξη στις διεθνείς σχέσεις, που είναι αποτέλεσμα συνεργασίας υφιστάμενων ομάδων εργασίας εμπειρογνωμόνων και πρέπει να εγκριθεί από τις υφιστάμενες δομές λήψης αποφάσεων. Με τη συμφωνία δεν δημιουργούνται νέες διοικητικές δομές. |3.5. Επιλογή νομικού μέσου |342 | Διεθνής συμφωνία είναι η μόνη μορφή πράξης που εξασφαλίζει την συνοχή σε όλη την ΕΕ όσον αφορά τις σχέσεις με τη Νορβηγία για τη δορυφορική πλοήγηση. Η ενιαία εφαρμογή της είναι ιδιαίτερα σημαντική για την ασφάλεια, που αποτελεί μείζον θέμα της συμφωνίας. Παράλληλα, η συμφωνία παρέχει ευελιξία ως προς τα μέτρα εφαρμογής, ιδίως στον τομέα της τυποποίησης και της πιστοποίησης, όπου τα κράτη μέλη είναι οι κύριοι συντελεστές στο πλαίσιο διεθνών οργανισμών. Η Συνθήκη δεν προβλέπει άλλες εφικτές επιλογές για τη ρύθμιση των σχέσεων με τρίτη χώρα. |4. Δημοσιονομικές επιπτώσεις |409 | Η πρόταση δεν έχει επίπτωση στον κοινοτικό προϋπολογισμό. |5. Πρόσθετες πληροφορίες |531 | Η πρόταση περιλαμβάνει ρήτρα επανεξέτασης. |B) ΣΥΣΤΑΣΗΗ Επιτροπή συνιστά στο Συμβούλιο, με βάση (τα άρθρα 133 και 170), σε συνδυασμό με το άρθρο 300 παράγραφος 2 πρώτο εδάφιο πρώτη φράση της συνθήκης για την ίδρυση της Ευρωπαϊκής Κοινότητας, να εγκρίνει την υπογραφή και την προσωρινή εφαρμογή συμφωνίας συνεργασίας για δορυφορική πλοήγηση μεταξύ της Ευρωπαϊκής Κοινότητας και των κρατών μελών της αφενός και του Βασιλείου της Νορβηγίας αφετέρου.2009/0124 (ACC)Πρόταση γιαΑΠΟΦΑΣΗ ΤΟΥ ΣΥΜΒΟΥΛΙΟΥσχετικά με την υπογραφή συμφωνίας συνεργασίας για δορυφορική πλοήγηση μεταξύ της Ευρωπαϊκής Κοινότητας και των κρατών μελών της αφενός και του Βασιλείου της Νορβηγίας αφετέρουΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 170, σε συνδυασμό με το άρθρο 300 παράγραφος 2 πρώτο εδάφιο πρώτη φράση,την πρόταση της Επιτροπής[1],Εκτιμώντας τα ακόλουθα:(1) Η Επιτροπή διαπραγματεύθηκε εξ ονόματος της Κοινότητας συμφωνία με το Βασίλειο της Νορβηγίας.(2) Η συμφωνία μονογραφήθηκε στις 17 Ιουλίου 2009.(3) Εν αναμονή της ενάρξεως ισχύος της συμφωνίας, τα Μέρη πρέπει να την εφαρμόσουν προσωρινά, σύμφωνα με το άρθρο 12 παράγραφος 3 της συμφωνίας.(4) Η συμφωνία πρέπει να υπογραφεί εξ ονόματος της Κοινότητας και να συνοδεύεται από απόφαση σχετικά με την προσωρινή εφαρμογή της,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Με την επιφύλαξη της σύναψής της σε μεταγενέστερη ημερομηνία, ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει, εξ ονόματος της Ευρωπαϊκής Κοινότητας, τη συμφωνία συνεργασίας για τη δορυφορική πλοήγηση μεταξύ της Ευρωπαϊκής Κοινότητας και των κρατών μελών της αφενός και του Βασιλείου της Νορβηγίας αφετέρου.Το κείμενο της συμφωνίας επισυνάπτεται στην παρούσα απόφαση.Άρθρο 2Η συμφωνία εφαρμόζεται σε προσωρινή βάση έως ότου τεθεί σε ισχύ. Η προσωρινή εφαρμογή της αρχίζει την πρώτη ημέρα του πρώτου μήνα από την ημερομηνία κατά την οποία τα συμβαλλόμενα μέρη θα κοινοποιήσουν αμοιβαία την ολοκλήρωση των σχετικών αναγκαίων διαδικασιών. Η ημερομηνία αυτή θα δημοσιευθεί στην Επίσημη Εφημερίδα της Ευρωπαϊκής Ένωσης.Η παρούσα οδηγία απευθύνεται στα κράτη μέλη.Βρυξέλλες,Για το ΣυμβούλιοΟ ΠρόεδροςΠΑΡΑΡΤΗΜΑΣΥΜΦΩΝΙΑ ΣΥΝΕΡΓΑΣΙΑΣ ΓΙΑ ΔΟΡΥΦΟΡΙΚΗ ΠΛΟΗΓΗΣΗ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΩΝ ΚΡΑΤΩΝ ΜΕΛΩΝ ΤΗΣ ΑΦΕΝΟΣ ΚΑΙ ΤΟΥ ΒΑΣΙΛΕΙΟΥ ΤΗΣ ΝΟΡΒΗΓΙΑΣ ΑΦΕΤΕΡΟΥΗ ΕΥΡΩΠΑΪΚΗ ΚΟΙΝΟΤΗΤΑ, εφεξής «η Κοινότητα»,καιΤΟ ΒΑΣΙΛΕΙΟ ΤΟΥ ΒΕΛΓΙΟΥ,Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣΗ ΤΣΕΧΙΚΗ ΔΗΜΟΚΡΑΤΙΑ,ΤΟ ΒΑΣΙΛΕΙΟ ΤΗΣ ΔΑΝΙΑΣ,Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,Η ΔΗΜΟΚΡΑΤΙΑ ΤΗΣ ΕΣΘΟΝΙΑΣΗ ΕΛΛΗΝΙΚΗ ΔΗΜΟΚΡΑΤΙΑ,ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,Η ΓΑΛΛΙΚΗ ΔΗΜΟΚΡΑΤΙΑ,Η ΙΡΛΑΝΔΙΑ,Η ΙΤΑΛΙΚΗ ΔΗΜΟΚΡΑΤΙΑ,Η ΚΥΠΡΙΑΚΗ ΔΗΜΟΚΡΑΤΙΑ,Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ,Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,Η ΔΗΜΟΚΡΑΤΙΑ ΤΗΣ ΜΑΛΤΑΣ,ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,Η ΔΗΜΟΚΡΑΤΙΑ ΤΗΣ ΠΟΛΩΝΙΑΣΗ ΠΟΡΤΟΓΑΛΙΚΗ ΔΗΜΟΚΡΑΤΙΑ,Η ΡΟΥΜΑΝΙΑ,Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,Η ΣΛΟΒΑΚΙΚΗ ΔΗΜΟΚΡΑΤΙΑ,Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΟΥ ΙΡΛΑΝΔΙΑΣ,συμβαλλόμενα μέρη της συνθήκης για την ίδρυση της Ευρωπαϊκής Κοινότητας, αναφερόμενα στο εξής ως «τα κράτη μέλη», αφενός,καιΤΟ ΒΑΣΙΛΕΙΟ ΤΗΣ ΝΟΡΒΗΓΙΑΣ, αναφερόμενη στο εξής ως «η Νορβηγία», αφετέρουαναφερόμενα στο εξής «τα Μέρη»ΕΚΤΙΜΩΝΤΑΣ τη στενή συνεργασία της Νορβηγίας στα προγράμματα Galileo και EGNOS ήδη από τις φάσεις καθορισμού των προγραμμάτων,ΕΧΟΝΤΑΣ ΕΠΙΓΝΩΣΗ της εξέλιξης στα θέματα διοίκησης, κυριότητας και χρηματοδότησης των ευρωπαϊκών προγραμμάτων GNSS δυνάμει του κανονισμού (ΕΚ) αριθ. 1321/2004 του Συμβουλίου, της 12ης Ιουλίου 2004, σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης, των τροποποιήσεών του και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo),ΕΚΤΙΜΩΝΤΑΣ τα οφέλη του ισοδύναμου επιπέδου ασφάλειας των ευρωπαϊκών GNSS και των υπηρεσιών τους στα εδάφη των Μερών,ΑΝΑΓΝΩΡΙΖΟΝΤΑΣ την πρόθεση της Νορβηγίας να υιοθετήσει έγκαιρα και να εφαρμόσει εντός της δικαιοδοσίας της μέτρα που να εξασφαλίζουν ισοδύναμο βαθμό ασφάλειας και προστασίας με τον εφαρμοστέο στην Ευρωπαϊκή Ένωση,ΕΚΤΙΜΩΝΤΑΣ τις υποχρεώσεις που υπέχουν τα Μέρη δυνάμει του διεθνούς δικαίου,ΕΚΤΙΜΩΝΤΑΣ το ενδιαφέρον της Νορβηγίας για όλες τις υπηρεσίες Galileo, συμπεριλαμβανομένων των κρατικά ρυθμιζόμενων υπηρεσιών του,ΕΚΤΙΜΩΝΤΑΣ τη συμφωνία μεταξύ του Βασιλείου της Νορβηγίας και της Ευρωπαϊκής Ένωσης για διαδικασίες ασφάλειας για την ανταλλαγή διαβαθμισμένων πληροφοριών,ΕΠΙΘΥΜΩΝΤΑΣ να επισημοποιήσουν τη στενή συνεργασία σε όλες τις πτυχές των ευρωπαϊκών προγραμμάτων GNSS,ΕΚΤΙΜΩΝΤΑΣ ότι η συμφωνία για τον Ευρωπαϊκό Οικονομικό Χώρο είναι η κατάλληλη νομική και θεσμική βάση για την ανάπτυξη της συνεργασίας μεταξύ της Ευρωπαϊκής Κοινότητας και της Νορβηγίας όσον αφορά τη δορυφορική πλοήγηση,ΕΠΙΘΥΜΩΝΤΑΣ να συμπληρώσουν τις διατάξεις του ΕΟΧ με διμερή συμφωνία για τη δορυφορική πλοήγηση σε θέματα ιδιαίτερης σημασίας για τη Νορβηγία, την Κοινότητα και τα κράτη μέλη της,ΣΥΜΦΩΝΗΣΑΝ ΤΑ ΑΚΟΛΟΥΘΑ:Άρθρο 1Στόχος της συμφωνίαςΚύριος στόχος της συμφωνίας είναι να ενισχυθεί περαιτέρω η συνεργασία μεταξύ των Μερών, με τη συμπλήρωση των εφαρμοστέων στη δορυφορική πλοήγηση διατάξεων της συμφωνίας για τον Ευρωπαϊκό Οικονομικό Χώρο.Άρθρο 2ΟρισμοίΓια τους σκοπούς της παρούσας συμφωνίας:Το «Ευρωπαϊκό Παγκόσμιο Σύστημα Δορυφορικής Πλοήγησης (GNSS)» αποτελείται από το σύστημα GALILEO και το Ευρωπαϊκό Σύστημα Πλοήγησης με Υπέρθεση Γεωστατικών Δορυφόρων (EGNOS).Ως «επέκταση» νοούνται περιφερειακοί μηχανισμοί, όπως λόγου χάρη το Ευρωπαϊκό Σύστημα Πλοήγησης με Υπέρθεση Γεωστατικών Δορυφόρων (EGNOS). Οι μηχανισμοί αυτοί εξασφαλίζουν για τους χρήστες GNSS καλύτερες επιδόσεις, π.χ. επαυξημένη ακρίβεια, διαθεσιμότητα, ακεραιότητα και αξιοπιστία.Ως «GALILEO» νοείται αυτόνομο μη στρατιωτικό ευρωπαϊκό σύστημα παγκόσμιας δορυφορικής πλοήγησης, εντοπισμού θέσης και χρονοπροσδιορισμού με σκοπό την παροχή υπηρεσιών GNSS, το οποίο έχει σχεδιασθεί και αναπτυχθεί από την Κοινότητα και τα κράτη μέλη της. Η εκμετάλλευση του Galileo είναι δυνατό να μεταβιβασθεί σε ιδιώτη.Το Galileo αποβλέπει σε υπηρεσίες ανοικτής πρόσβασης, εμπορικές υπηρεσίες, υπηρεσίες για την ασφάλεια της ανθρώπινης ζωής, υπηρεσίες έρευνας και διάσωσης, καθώς και κρατικά ρυθμιζόμενη υπηρεσία (PRS), προστατευόμενη και περιορισμένης προσπελασιμότητας, για την εξυπηρέτηση των αναγκών χρηστών του δημόσιου τομέα.Ως «ρυθμιστικό μέτρο» νοείται κάθε νόμος, κανονισμός, πολιτική, κανόνας, διαδικασία, απόφαση, διοικητική πράξη ή άλλη παρεμφερής διοικητική πράξη Μέρους.Ως «διαβαθμισμένες πληροφορίες» νοούνται πληροφορίες, σε οποιαδήποτε μορφή, οι οποίες απαιτείται να προφυλάσσονται από οιαδήποτε άνευ αδείας κοινολόγηση που ενδέχεται να βλάψει σε διάφορους βαθμούς τα ζωτικά συμφέροντα, συμπεριλαμβανομένης της εθνικής ασφάλειας, των Μερών ή μεμονωμένων κρατών μελών. Οι διαβαθμισμένες πληροφορίες επισημαίνονται με κατάλληλη σήμανση διαβάθμισης. Οι πληροφορίες αυτές λαμβάνουν διαβάθμιση σύμφωνα με τους ισχύοντες νόμους και κανονισμούς και πρέπει να προστατεύονται από το ενδεχόμενο να θιγεί η εμπιστευτικότητα, η ακεραιότητα ή η διαθεσιμότητά τους.Άρθρο 3Αρχές της συνεργασίας1.  Τα Μέρη συμφωνούν να εφαρμόζουν τις ακόλουθες αρχές στις δραστηριότητες συνεργασίας που καλύπτει η παρούσα συμφωνία:(α) Η συμφωνία ΕΟΧ αποτελεί τη βάση της συνεργασίας μεταξύ των Μερών στο θέμα της δορυφορική πλοήγησης.(β) Ελευθερία παροχής υπηρεσιών δορυφορικής πλοήγησης στα εδάφη των Μερών.(γ) Ελευθερία χρήσης όλων των υπηρεσιών Galileo και EGNOS, συμπεριλαμβανομένων των κρατικά ρυθμιζόμενων υπηρεσιών, υπό τον όρο ότι τηρούνται οι προϋποθέσεις που διέπουν τη χρήση τους.(δ) Στενή συνεργασία σε θέματα ασφάλειας GNSS, μέσω της υιοθέτησης και επιβολής ισοδύναμων μέτρων ασφάλειας GNSS στην ΕΕ και τη Νορβηγία.(ε) Δέουσα τήρηση των διεθνών υποχρεώσεων των Μερών όσον αφορά τις επίγειες εγκαταστάσεις των ευρωπαϊκών GNSS.2.  Η παρούσα συμφωνία δεν επηρεάζει τη θεσμική δομή που έχει θεσπιστεί από το δίκαιο της Ευρωπαϊκής Κοινότητας για τις λειτουργίες του προγράμματος Galileo. Η παρούσα συμφωνία δεν επηρεάζει επίσης τα ρυθμιστικά μέτρα που εφαρμόζονται προς εκπλήρωση δεσμεύσεων μη διάδοσης και για τον έλεγχο των εξαγωγών, συμπεριλαμβανομένων των δεσμεύσεων ελέγχου των άυλων μεταφορών τεχνολογίας, ούτε τα μέτρα εθνικής ασφάλειας.Άρθρο 4Ραδιοφάσμα3.  Τα Μέρη συμφωνούν να συνεργάζονται σε θέματα ραδιοφάσματος που αφορούν τα ευρωπαϊκά συστήματα δορυφορικής πλοήγησης στο πλαίσιο της Διεθνούς Ένωσης Τηλεπικοινωνιών, λαμβάνοντας υπόψη το «Μνημόνιο συνεννόησης σχετικά με τη διαχείριση των πρωτοκόλλων της Διεθνούς Ένωσης Τηλεπικοινωνιών που αφορούν το σύστημα υπηρεσιών δορυφορικής ραδιοπλοήγησης Galileo», το οποίο υπεγράφη στις 5 Νοεμβρίου 2004.4.  Εν προκειμένω, τα Μέρη προστατεύουν την κατανομή επαρκών συχνοτήτων για ευρωπαϊκά συστήματα δορυφορικής πλοήγησης, ούτως ώστε να εξασφαλίζουν τη διαθεσιμότητα των υπηρεσιών αυτών των συστημάτων προς όφελος των χρηστών.5.  Επιπλέον, τα Μέρη αναγνωρίζουν τη σημασία προστασίας του φάσματος ραδιοπλοήγησης από διακοπές και παρεμβολές. Προς το σκοπό αυτό, τα Μέρη εντοπίζουν πηγές παρεμβολών και αναζητούν αμοιβαία αποδεκτές λύσεις για την αντιμετώπιση των παρεμβολών αυτών.6.  Κανένα στοιχείο της παρούσας συμφωνίας δεν μπορεί να νοηθεί ότι επιτρέπει παρέκκλιση από τις εφαρμοστέες διατάξεις της Διεθνούς Ένωσης Τηλεπικοινωνιών (ITU), συμπεριλαμβανόμενων των κανονισμών της ITU για το ραδιοφάσμα.Άρθρο 5Επίγειες εγκαταστάσεις των ευρωπαϊκών GNSS7.  Η Νορβηγία λαμβάνει όλα τα εφικτά μέτρα για να διευκολύνει την εξάπλωση, συντήρηση και αντικατάσταση των επίγειων εγκαταστάσεων ευρωπαϊκών GNSS (εφεξής «επίγειες εγκαταστάσεις») στα εδάφη που υπάγονται στη δικαιοδοσία της.8.  Η Νορβηγία λαμβάνει όλα τα εφικτά μέτρα για να διασφαλίζει την προστασία και τη συνεχή και απρόσκοπτη λειτουργία των επίγειων εγκαταστάσεων στα εδάφη της, συμπεριλαμβανομένης, όπου ενδείκνυται, της κινητοποίησης των αρχών επιβολής του νόμου. Η Νορβηγία λαμβάνει όλα τα εφικτά μέτρα για να διατηρεί τις εγκαταστάσεις απαλλαγμένες από τοπικές παρεμβολές ραδιοσυχνοτήτων, απόπειρες ηλεκτρονικής παρείσφρησης και λαθρακρόασης.9.  Οι συμβατικές σχέσεις όσον αφορά τις επίγειες εγκαταστάσεις θα συμφωνούνται μεταξύ της ΕΚ και του κατόχου των δικαιωμάτων διανοητικής ιδιοκτησίας. Οι νορβηγικές αρχές θα συμμορφώνονται πλήρως με το ειδικό καθεστώς των επίγειων εγκαταστάσεων και θα επιδιώκουν εκ των προτέρων συμφωνία με την ΕΚ, και, προτού προβούν σε οποιαδήποτε ενέργεια που αφορά τις επίγειες εγκαταστάσεις, επιδιώκουν συμφωνία με την ΕΚ, εφόσον αυτό είναι δυνατόν.10.  Η Νορβηγία επιτρέπει την συνεχή και ανεμπόδιστη πρόσβαση στις επίγειες εγκαταστάσεις, σε όλα τα πρόσωπα που ορίζονται ή εξουσιοδοτούνται κατ’ άλλο τρόπο από την Ευρωπαϊκή Κοινότητα. Προς τον σκοπό αυτό, η Νορβηγία καθορίζει σύνδεσμο επικοινωνίας που λαμβάνει τις πληροφορίες σχετικά με τα πρόσωπα που ταξιδεύουν προς τις επίγειες εγκαταστάσεις και διευκολύνει πρακτικά με κάθε τρόπο τις μετακινήσεις και τις εργασίες των εν λόγω προσώπων.11.  Το αρχειακό υλικό και ο εξοπλισμός επίγειας εγκατάστασης και τα έγγραφα που διακομίζονται, ανεξαρτήτως της μορφής τους, με επίσημη σφραγίδα ή σήμανση δεν υπόκεινται σε ελέγχους από τα τελωνεία ή την αστυνομία.12.  Σε περίπτωση απειλής ή υπονόμευσης της ασφάλειας επίγειας εγκατάστασης ή των λειτουργιών της, η Νορβηγία και η Ευρωπαϊκή Επιτροπή ενημερώνουν αμέσως αλλήλους και λαμβάνουν διορθωτικά μέτρα. Η Ευρωπαϊκή Επιτροπή δύναται να ορίσει εμπιστευμένη οντότητα να ενεργεί ως σημείο επαφών για τη Νορβηγία γι’ αυτές τις πληροφορίες.13.  Τα Μέρη θα καθορίσουν λεπτομερέστερες διαδικασίες σχετικά με τα θέματα που αναφέρονται στις ανωτέρω παραγράφους 1 έως 6, με χωριστή διευθέτηση. Οι διαδικασίες αυτές πρέπει να καλύπτουν, μεταξύ άλλων, διευκρινίσεις σχετικά με επιθεωρήσεις, τα καθήκοντα των συνδέσμων επικοινωνίας, απαιτήσεις για τους μεταφορείς αλληλογραφίας και μέτρα αντιμετώπισης των τοπικών παρεμβολών ραδιοσυχνοτήτων και κακόβουλων αποπειρών.Άρθρο 6Ασφάλεια14.  Τα Μέρη είναι πεπεισμένα για την ανάγκη προστασίας των παγκόσμιων δορυφορικών συστημάτων πλοήγησης έναντι κατάχρησης, παρεμβολών, διακοπών και κακόβουλων πράξεων. Κατά συνέπεια, τα Μέρη λαμβάνουν όλα τα εφικτά μέτρα, συμπεριλαμβανομένων κατάλληλων χωριστών συμφωνιών, για να εξασφαλίζουν τη συνέχεια, την ασφάλεια και την προστασία των υπηρεσιών δορυφορικής πλοήγησης και των συναφών εγκαταστάσεων στο έδαφός τους.Η Ευρωπαϊκή Επιτροπή προτίθεται να καταρτίσει μέτρα για την ασφάλεια, τον έλεγχο και τη διαχείριση ευαίσθητων περιουσιακών στοιχείων, πληροφοριών και τεχνολογιών των ευρωπαϊκών προγραμμάτων GNSS κατά των εν λόγω απειλών και της ανεπιθύμητης διάδοσης.15.  Εν προκειμένω, η Νορβηγία επιβεβαιώνει την πρόθεσή της να υιοθετήσει εγκαίρως και να εφαρμόσει προστασία και ασφάλεια σε βαθμό ισοδύναμο με τον εφαρμοστέο στην Ευρωπαϊκή Ένωση.Αναγνωρίζοντας τούτο, τα Μέρη θα αντιμετωπίσουν τα ζητήματα ασφάλειας του GNSS, συμπεριλαμβανομένης της διαπίστευσης, στο πλαίσιο των οικείων επιτροπών για τη διάρθρωση της διοίκησης των ευρωπαϊκών GNSS. Οι πρακτικές διευθετήσεις και οι διαδικασίες θα οριστούν στους κανονισμούς εσωτερικής λειτουργίας των οικείων επιτροπών, λαμβάνοντας επίσης υπόψη το πλαίσιο της συμφωνίας για τον ΕΟΧ.16.  Σε περίπτωση που δεν είναι δυνατόν να επιτευχθεί ισοδύναμος βαθμός προστασίας και ασφάλειας, τα Μέρη διαβουλεύονται με σκοπό να διορθωθεί η κατάσταση. Εφόσον ενδείκνυται, είναι δυνατόν να προσαρμοστεί καταλλήλως το πεδίο εφαρμογής της συνεργασίας στον εν λόγω τομέα.Άρθρο 7Ανταλλαγές διαβαθμισμένων πληροφοριών17.  Η ανταλλαγή και ασφάλεια διαβαθμισμένων από την ΕΕ πληροφοριών διέπεται από «Συμφωνία μεταξύ του Βασιλείου της Νορβηγίας και της Ευρωπαϊκής Ένωσης για διαδικασίες ασφάλειας για την ανταλλαγή διαβαθμισμένων πληροφοριών» (αναφερόμενη στο εξής «Συμφωνία ασφάλειας»), καθώς και από τις ρυθμίσεις για την εφαρμογή της Συμφωνίας ασφάλειας.18.  Η Νορβηγία επιτρέπεται να ανταλλάσσει διαβαθμισμένες πληροφορίες σχετικές με το Galileo και διαβαθμισμένες με εθνική επισήμανση, με εκείνα τα κράτη μέλη της ΕΕ με τα οποία έχει συνάψει διμερείς συμφωνίες προς το σκοπό αυτό.19.  Τα Μέρη επιδιώκουν να υιοθετήσουν πλήρες και συνεκτικό νομικό πλαίσιο το οποίο καθιστά δυνατόν να ανταλλάσσουν όλα τα Μέρη της παρούσας συμφωνίας διαβαθμισμένες πληροφορίες που αφορούν το πρόγραμμα Galileo.Άρθρο 8Έλεγχος εξαγωγών20.  Για να εξασφαλιστεί η εφαρμογή ενιαίας πολιτικής από τα κράτη μέλη όσον αφορά τον έλεγχο των εξαγωγών και τη μη διάδοση σχετικά με το πρόγραμμα Galileo, η Νορβηγία επιβεβαιώνει την πρόθεσή της να υιοθετήσει έγκαιρα και να εφαρμόσει εντός της δικαιοδοσίας της μέτρα που να εξασφαλίζουν βαθμό ελέγχου των εξαγωγών και μη διάδοσης των δεδομένων και ειδών των τεχνολογιών Galileo ισοδύναμο με τον βαθμό που εφαρμόζουν η Κοινότητα και τα κράτη μέλη της.21.  Σε περίπτωση που δεν είναι δυνατόν να επιτευχθεί ισοδύναμος βαθμός ελέγχου των εξαγωγών και μη διάδοσης, τα Μέρη διαβουλεύονται με σκοπό να διορθωθεί η κατάσταση. Εφόσον ενδείκνυται, είναι δυνατόν να προσαρμοστεί καταλλήλως το πεδίο εφαρμογής της συνεργασίας στον εν λόγω τομέα.Άρθρο 9Κρατικά ρυθμιζόμενη υπηρεσία του GALILEOΗ Νορβηγία έχει εκφράσει ενδιαφέρον για την κρατικά ρυθμιζόμενη υπηρεσία του GALILEO, την οποία θεωρεί σημαντικό στοιχείο της συμμετοχής της στα ευρωπαϊκά προγράμματα GNSS. Τα Μέρη συμφωνούν να εξετάσουν το ζήτημα από τη στιγμή που θα έχουν καθοριστεί οι πολιτικές και λειτουργικές διευθετήσεις που θα διέπουν την πρόσβαση στην κρατικά ρυθμιζόμενη υπηρεσία.Άρθρο 10Διεθνής συνεργασία22.  Τα Μέρη αναγνωρίζουν την αξία συντονισμού των προσεγγίσεων στα διεθνή φόρα τυποποίησης και πιστοποίησης που αφορούν τις υπηρεσίες παγκόσμιας δορυφορικής πλοήγησης. Ειδικότερα, τα Μέρη θα υποστηρίζουν από κοινού την ανάπτυξη προτύπων GALILEO και προωθούν την εφαρμογή τους παγκοσμίως,, δίνοντας έμφαση στη διαλειτουργικότητα με άλλα GNSS.23.  Κατά συνέπεια, για την προώθηση και την υλοποίηση των στόχων της παρούσας συμφωνίας, τα Μέρη συνεργάζονται, με τον ενδεδειγμένο τρόπο, σε όλα τα θέματα που σχετίζονται με το GNSS, τα οποία ανακύπτουν ιδίως στη Διεθνή Οργάνωση Πολιτικής Αεροπορίας, στον Διεθνή Ναυτιλιακό Οργανισμό και στη Διεθνή Ένωση ΤηλεπικοινωνιώνΆρθρο 11Διαβουλεύσεις και επίλυση διαφορώνΤα Μέρη διαβουλεύονται αμέσως, κατόπιν αιτήματος ενός εξ αυτών, για οποιοδήποτε ζήτημα ανακύψει σχετικά με την ερμηνεία ή την εφαρμογή της παρούσας συμφωνίας. Τυχόν διαφορές που αφορούν την ερμηνεία ή την εφαρμογή της παρούσας συμφωνίας επιλύονται με διαβουλεύσεις μεταξύ των Μερών.Άρθρο 12Έναρξη ισχύος και λύση της συμφωνίας24.  Η παρούσα συμφωνία αρχίζει να ισχύει την πρώτη ημέρα του επομένου μήνα από τον μήνα κατά τον οποίο τα συμβαλλόμενα Μέρη έχουν κοινοποιήσει την ολοκλήρωση των διαδικασιών που απαιτούνται για τον σκοπό αυτό. Οι σχετικές κοινοποιήσεις υποβάλλονται στο Συμβούλιο της Ευρωπαϊκής Ένωσης το οποίο και είναι ο Θεματοφύλακας της παρούσας συμφωνίας.25.  Η λύση της παρούσας συμφωνίας δεν επηρεάζει την ισχύ ή τη διάρκεια τυχόν διευθετήσεων που έχουν γίνει βάσει αυτής, ούτε τα τυχόν ειδικά δικαιώματα και υποχρεώσεις που έχουν προκύψει στον τομέα της διανοητικής ιδιοκτησίας.26.  Η παρούσα συμφωνία είναι δυνατόν να τροποποιηθεί με αμοιβαία γραπτή συμφωνία των Μερών. Κάθε τροποποίηση αρχίζει να ισχύει από την επομένη της ημερομηνίας της τελευταίας διπλωματικής διακοίνωσης με την οποία ενημερώνεται το αντισυμβαλλόμενο μέρος σχετικά με την ολοκλήρωση των αναγκαίων για την έναρξη ισχύος της εσωτερικών διαδικασιών.27.  Κατά παρέκκλιση της παραγράφου 1, τα Μέρη συμφωνούν να εφαρμόζουν προσωρινά την παρούσα συμφωνία από την πρώτη ημέρα του μήνα που έπεται της ημερομηνίας κατά την οποία τα συμβαλλόμενα μέρη θα έχουν κοινοποιήσει αμοιβαία την ολοκλήρωση των διαδικασιών που απαιτούνται για τον σκοπό αυτό.28.  Κάθε Μέρος δύναται να καταγγείλει την παρούσα συμφωνία με γραπτή προειδοποίηση προς το άλλο συμβαλλόμενο μέρος.Η παρούσα συμφωνία συντάσσεται εις διπλούν στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και νορβηγική γλώσσα, όλα δε τα κείμενα είναι εξίσου αυθεντικά.[1] ΕΕ C της , σ. .